октомври 1978 г. и 19 март 1991 г., включително незадължителното изключение от правото на селекционера, както е посочено в член 15, параграф 2 от посочената конвенция.
 Член 229
 Генетични ресурси, традиционни познания и фолклор
 1. Съобразно своето вътрешно законодателство, страните зачитат, опазват и поддържат познанията, откритията и практиките на автохтонните и местните населения и общности с традиционен начин на живот, които са от значение за опазването и устойчивото използване на биологичното разнообразие, и насърчават тяхното по-широко прилагане с участието и одобрението на притежателите на такива познания, открития и практики, като насърчават справедливото поделяне на ползите, произтичащи от използването на такива познания, открития и практики.
 2. Страните признават важността на приемането на подходящи мерки, съобразно националното законодателство, за опазването на традиционните познания и се споразумяват да продължат да работят в посока на развитие на международно договорените sui generis модели на правна закрила на традиционните познания.
 3. Страните се споразумяват, че разпоредбите относно интелектуалната собственост на настоящия подраздел и на Конвенцията за биологичното разнообразие се прилагат по взаимно допълващ начин.
 4. Страните се споразумяват редовно да обменят възгледи и информация относно значими многостранни дискусии.
 Раздел 3
 Упражняване на правата върху интелектуална собственост
 Член 230
 Общи задължения
 1. Двете страни потвърждават своите ангажименти по силата на Споразумението ТРИПС, и по-специално част III от него, и осигуряват следните допълнителни мерки, процедури и средства за правна защита, необходими за гарантиране на упражняването на правата върху интелектуална собственост (37). Тези мерки, процедури и средства за правна защита са справедливи и безпристрастни, не са ненужно сложни или скъпоструващи, нито налагат неразумни срокове или неоправдани забавяния.
 2. Тези мерки, процедури и средства за правна защита са също така ефективни, пропорционални и възпиращи и се прилагат по такъв начин, че да се избегне създаването на пречки пред законната търговия и да се осигурят предпазни механизми срещу злоупотреба с тях.
 Член 231
 Лица, имащи право да търсят правна защита
 1. Страните признават като лица, имащи право да изискват прилагането на мерките, процедурите и средствата за правна защита, посочени в настоящия раздел и в част III от Споразумението ТРИПС, (заявители):
 а)
 носителите на права върху интелектуална собственост в съответствие с разпоредбите на приложимото право;
 б)
 всички други лица, упълномощени да ползват тези права, по-специално притежателите на лицензии, доколкото това е позволено от приложимото право и е в съответствие с неговите разпоредби;
 в)
 организациите за професионална защита, които са законосъобразно признати като имащи правото да представляват носителите на права върху интелектуална собственост, доколкото това е позволено от разпоредбите на приложимото право и е в съответствие с неговите разпоредби
 2. Страните могат да признават като лица, имащи право да изискват прилагането на мерките, процедурите и средствата за правна защита, посочени в настоящия раздел и в част III от Споразумението ТРИПС, организациите за управление на колективните права върху интелектуална собственост, които са законосъобразно признати като имащи правото да представляват носителите на права върху интелектуална собственост, доколкото това е позволено от приложимото право и е в съответствие с неговите разпоредби.
 Подраздел 1
 Гражданскоправни мерки, процедури и средства за правна защита
 Член 232
 Презумпция за авторство